# Literasi

Literasi ntu kemampuan orang buat baca ama nulis, trus bisa ngolah informasi sama pengetahuan buat kebutuhan hidup saben hari. Biasanya mah ntu dibilang melek aksara.

Tapi literasi kagak cuma urusan bisa baca-tulis doang, Bang. Literasi juga nyampe ke kemampuan lu buat ngomong, nyimak, nulis, mikir kritis, sampe make segala macem informasi dengan bener sesuai tempatnya. Jadi gampangnya, literasi ntu kemampuan lu buat ngeh, nerjemahin, ama nyampein macem-macem informasi di berbagai situasi.

Secara etimologis, kata literasi ntu asalnya dari bahasa Latin, dari kata *littera* yang artinya “huruf”, atau dari kata *literatus* yang artinya “orang yang belajar.” Dulu mah, literasi dipake buat ngegambarin kemampuan baca ama nulis sebagai keterampilan dasar, fondasi pendidikan, ama peradaban manusia. Makna literasi ntu nyambung banget sama literatur atau teks tulisan yang jadi sarana nyimpen ama nyebarin pengetahuan.

Rentang pengertian soal literasi yang dipake sama Pemikir, LSM, think tank, ama kelompok advokasi sejak tahun 1990-an nunjukin kalo pergeseran dari paham “kemampuan khusus doang” ke “praktik sosial” ntu masih jalan dan kagak rata. Ada yang definisinya masih nempel banget sama arti tradisional “bisa baca ama nulis”, tapi ada juga yang ngeliatnya lebih gede lagi:

* Penilaian Literasi Dewasa Nasional tahun 2003 di Amerika sono masukin juga yang namanya “literasi kuantitatif” alias numerasi ke dalam bahasan literasi. Mereka ngejelasin kalo literasi ntu kemampuan orang buat make informasi yang tercetak ama tertulis biar bisa jalan di masyarakat, nyampein tujuan hidupnya, ama ngembangin pengetahuan sama potensi dirinya. Di dalam penilaian itu, ada tiga macem literasi orang dewasa. Pertama, **prosa**, kay kayak artikel koran yang isinya bacaan panjang. Kedua, **dokumen**, misalnya jadwal bis atau formulir yang kudu dibaca biar orang bisa ngikutin aturan atau ngelakuin sesuatu. Ketiga, **literasi kuantitatif**, yaitu kemampuan orang buat make perhitungan—kayak operasi aritmetika—yang biasanya nongol di iklan barang atau informasi lain yang butuh hitung-hitungan.
* Tahun 2018, UNESCO masukin juga “bahan cetak ama tulisan” sama “macem-macem konteks” ke dalam definisi literasi. Mereka ngejelasin literasi ntu sebagai “kemampuan buat ngenalin, ngerti, nge-interpretasi, bikin, ngekomunikasiin, ama ngitung-ngitung dengan make bahan cetak ama tulisan yang nyambung sama macem-macem konteks.”
* Di tahun 1956,Benjamin Bloom yang nyetusin teori Taksonomi Bloom ntu. Dia bikin kerangka pikir buat ngejelasin gimana orang belajar dari tahap paling dasar ampe yang paling tinggi. Kalo dibawa ke literasi, Taksonomi Bloom ntu ngegambarin perjalanan orang dari cuma bisa ngenalin huruf ama kata, sampe akhirnya bisa mikir kritis dan nyiptain pengetahuan baru. Mulanya orang cuma di tingkat *remembering*, alias cuma ngeh sama informasi yang dibaca. Abis itu naik ke *understanding*, mulai bisa ngejelasin ulang isi bacaannya. Terus ke *applying*, udah bisa make informasi buat hal-hal praktis dalam hidup sehari-hari. Naik lagi ke *analyzing*, orang bisa ngebedah informasi, nyari struktur, dan bedain fakta ama opini. Setelah itu masuk ke *evaluating*, yaitu kemampuan buat nimbang-nimbang informasi dan ngasih penilaian yang masuk akal. Puncaknya ada di *creating*, dimana orang udah mampu ngerangkai ide baru, nulis, bikin argumen, atau nyusun informasi jadi sesuatu yang original. Tahun 2001, Anderson sama Krathwohl nge-revisi Taksonomi Bloom biar lebih nyambung sama perkembangan pendidikan modern, tapi dasar pikirannya tetap sama: literasi ntu berkembang bertahap dari sekadar baca doang sampe bisa mikir tingkat tinggi.

## Ruju'an